钦定古今图书集成/方舆汇编/职方典/第1412卷 > 《平蛮记》张岳
## 钦定古今图书集成/方舆汇编/职方典/第1412卷 > 《平蛮记》张岳

圣天子临御二十四年为“嘉靖。”乙巳春，诏提督两广
军务都察院右副都御史张岳、总兵官征蛮将军平
江伯陈圭征剿马平县五都诸蛮。蛮据危险为巢以
十数，大者五六百人，小不下二三百，多储蓄藏以防
征。秋八月，征兵悉会龙城，分为三道。右参政郑䌹、监
参将戚振，统南丹兵，由中道以向鱼窝、雷岩、同、银北
“岸；左参议赵崇信、监参将孙继武，统那地兵，由东道
以向马鞍、平田、北册、洛满、南团口巢；副使魏良辅、监
都指挥李霁统东兰兵，由西道以向都博、高桅龙船。”
九月丁卯，诸军按道分攻雷岩、北岸、平田、北册、洛满、
都博，克之，遂进围鱼窝、马鞍、高桅诸巢。冬十一月，幕
府至自苍梧，广东右参政张烜从至，留参谋画。又檄
副总兵陈鉴驰入，兼统诸军，昼夜督战，攻技并设无
遗巧，贼赤随方为备。明年丙午春三月，佥谋缓攻，以
弛贼备，撤围。若去之而施复乘之。各募敢死士，缘石
壁夜登，夺其险狭据之，诸军以楯相拥。翌继登战于
狭中，又战于支顶，且登遂至绝顶。火炮矢刃，迅激交
发，呼声震山谷。夏四月甲午，马鞍破。丙午，鱼窝破。鱼
窝者尤险恶，自国初以来，凡四攻弗克，至是与马鞍
俱破，蛮中震恐。因抚辑馀党，分兵屯守，护旁近居民
耕种，遂班师。是役自秋徂夏，岭外行师，未有若是久
者，而将士效命，谋猷审壮，异论莫能哗。久益奋厉，迄
用有成功，以仰副圣天子诏命。是月，幕府移驻柳城，
既又至《千蔓》，周观营垒，阅诸将功最叙刻于崖石。“山
可平，石可砥，惟圣天子威灵，彰播遐迩，亿万千年，永
永无已。”